Espoolainen Keijo Lehtimäki onnistui kuvaamaan peurojen uimareissua Helsingin Töölönlahdessa.

Peurat pulikoivat Töölönlahdella syysauringossa. Keijo Lehtimäki

Tänään sunnuntaina lämpötila on Suomessa noussut ennätyslukemiin. Hurjimmat ovat voineet virkistäytyä pulahtamalla lähijorpakkoon. Mikä olisikaan mukavampi startti syyslomalle!

Näin ovat voineet tuumia myös ne kaksi peuraa, jotka kävivät sunnuntaina aamupäivällä uimareissulla Helsingin Töölönlahdessa.

Luontokuvaamista harrastava 45-vuotias espoolainen Keijo Lehtimäki oli Töölönlahden rannassa kuvaamassa syksyn posketonta ruskaloistoa. Hän oli jo pakannut varusteensa ja teki lähtöä, kun huomasi jotain poikkeuksellista: Lehtimäen selän takaa vilahti kaksi peuraa, jotka juoksivat veteen.

– Ne menivät siitä aika nopeasti, Lehtimäki sanoo.

Hän sääti nopeasti kameran säädöt kohdilleen ja nappasi otoksia sarvikaksikosta.

– Onneksi oli sellainen putki kiinni kameran rungossa, että sai otettua noin tarkkaa kuvaa, Lehtimäki kertoo.

Peurat nousivat Lehtimäen mukaan vedestä Linnunlaulun kohdalta eli lahden itäpuolelta. Siitä ne jatkoivat matkaansa Linnanmäen suuntaan.

Kyseessä ei ole ensimmäinen kerta, kun peurat eksyvät Helsingin keskustan alueelle tänä vuonna. Näin on käynyt viimeksi toukokuussa, jolloin poliisi joutui lopettamaan kaksi Finlandia-talon kupeeseen eksynyttä peuraa.

Sunnuntaina keskustassa piipahtaneita peuroja ei ole poliisin mukaan lopetettu, vaan ne ovat onnistuneet poistumaan keskusta-alueelta.